Szám: 1-13/2025.

6. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. december 18-i rendes, nyilvános ülésére**

**Tárgy:** A SZÁNTAI-MED Járóbeteg Orvosi Ellátó Bt.-vel kötött egészségügyi ellátási szerződés módosítása

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladatok körébe tartozik az egészségügyi alapellátás, amelynek körében a települési önkormányzat gondoskodik a háziorvosi, házi gyermekorvosi ellátásról az egészségügyi alapellátásról szóló 2015. évi CXXIII. törvény (a továbbiakban Alapellátási törvény) 5. § (1) bekezdés a) pontja szerint.

A SZÁNTAI-MED Járóbeteg Orvosi Ellátó Bt., mint szolgáltató (székhely: 8300 Tapolca, Pacsirta u. 50., képviseletében Dr. Szántai Gábor) az önálló orvosi tevékenységet Zalaszentgrót város I. számú felnőtt háziorvosi körzetére kiterjedő területi ellátási kötelezettséget vállalva, Dr. Nyéki András háziorvossal (Nyilv. szám: 20281) teljesíti gazdálkodó szervezeti formában. A háziorvosi, házi gyermekorvosi és fogorvosi tevékenységről szóló 4/2000. (II. 25.) EüM rendelet 1. § (1) bekezdés b) pontjának megfelelően a háziorvosi alapellátás körébe tartozó feladatokat a SZÁNTAI-MED Járóbeteg Orvosi EllátóBt. a Zalaszentgrót Város Önkormányzatával 2022. október 31. napján kötött előszerződés, majd 2022. november 21-én megkötött ellátási szerződés keretében végzi.

A fentiekben hivatkozott háziorvosi alapellátási szerződés megkötésekor a szerződő felek a rendelés pontos idejét a szerződés III. 8. pontja szerint az alábbiak szerint határozták meg:

„A háziorvos a jelen szerződésben foglalt ellátási kötelezettségét a kizárólagos önkormányzati tulajdonban álló 8790 Zalaszentgrót, Dózsa György u. 7. szám alatti orvosi rendelőben rendelési idejében köteles teljesíteni, mely:

hétfő: 11.00-15.00 óráig,

kedd: 8.00 – 12.00 óráig,

szerda: 10.45 -13.00 Csáford városrész, 13.15 -15.00 Zalaszentgrót óráig

csütörtök: 8.00 – 12.00 óráig

péntek: 8.00 – 12.00 óráig tart.

A háziorvos köteles a rendelési idejét a rendelőben jól látható módon kifüggesztett tájékoztatóban a lakossággal közölni.”

Dr. Szántai Gábor háziorvos kérelemmel fordult az Önkormányzathoz, melyben az alábbiak szerint kérelmezte az egészségügyi szerződés módosítását.

A szerdai napokon szereplő „10.45 -13.00 Csáford városrész, 13.15 -15.00 Zalaszentgrót óráig” rendelési időpont helyett 11.00 - 15.00 óráig tartó szövegrész kerüljön, mellyel a Csáfordi rendelési helyszínen megszűntetésre kerül a háziorvos által biztosított rendelés.

Dr. Szántai Gábor háziorvossal egyeztetve és a lakossági igényeket szem előtt tartva a Csáfordi helyszínen továbbra is biztosított lesz heti egy alkalommal háziorvos jelenlétet nem igénylő asszisztencia közreműködésével a gyógyszer felírás, leletek, dokumentumok leadása.

A jelenleg hatályos egészségügyi ellátási szerződés áttekintése során mindezeken túl szükségessé vált a szerződésben szereplő ReálMed Kft. által biztosított ügyeleti szolgáltatás törlése. Az Alapellátási törvény 5. § (1) bekezdés c) pontjának módosítása révén a települési önkormányzatnak az egészségügyi alapellátás körében fennálló kötelező feladatai közül kikerült a háziorvosi és házi gyermekorvosi ügyeleti ellátásról való gondoskodás, amelyet 2023. november 1. napjától az Országos Mentőszolgálat (OMSZ) biztosít.

A fent részletezett ügyeleti feladatellátásban bekövetkezett változásokra való tekintettel, annak törlését is tartalmazza a szerződésmódosítás.

A fenti kiegészítésen kívül a szerződéskötés óta a szakmai felügyeletet ellátó, illetve együttműködő szervekben bekövetkezett változások átvezetését is tartalmazza a szerződésmódosítás.

Zalaszentgrót Város Önkormányzatának a SZÁNTAI-MED Járóbeteg Orvosi EllátóBt.-vel fennálló ellátási szerződésének módosító tervezete jelen előterjesztés 1. mellékletét képezi.

Az egészségügyben működő szakmai kamarákról szóló 2006. évi XCVII. törvény 2. § d) dd) pontja alapján a Magyar Orvosi Kamara (MOK) Zala Megyei Területi Szervezete véleményezési jogot gyakorol a helyi önkormányzatok területi ellátási felelősségébe tartozó feladatokat ellátó egészségügyi szolgáltatók és a helyi önkormányzat közötti, egészségügyi szolgáltatás nyújtására irányuló szerződések tervezete tekintetében, melynek megfelelően a módosító ellátási szerződés tervezetét a Zalaszentgróti Közös Önkormányzati Hivatal véleményezésre rendben megküldte. A Magyar Orvosi Kamara Területi Szervezetének elnöke által 2025. december 4-én kelt elektronikus levelében úgy nyilatkozott, hogy Szervezetük nem jogosult véleményt alkotni tekintettel arra, hogy Dr. Szántai Gábor háziorvos 2023. április 2-től nem tagja a Magyar Orvosi Kamarának.

Az egészségügyben működő szakmai kamarákról szóló 2006. évi XCVII. törvény és az egészségügyről szóló 1997. évi CLIV. törvény módosításáról szóló 2023. évi I. törvény 2023. év elején megszüntette az orvosok kötelező kamarai tagságát a Magyar Orvosi Kamarában. A tagság önkéntessé vált, de a működési engedélyhez továbbra is érvényes nyilvántartás szükséges. A törvény 2/A. § (1a) bekezdése szerint a MOK feladatait kizárólag a tagjai tekintetében gyakorolja.

A Szociális és Humán Ügyek Bizottsága az előterjesztést a 2025. december 11-i ülésén megtárgyalta, a 45/2025. (XII. 11.) számú határozatával elfogadta, és a Képviselő-testületnek elfogadásra javasolta.

Kérem a T. Képviselő-testületet, hogy az előterjesztést tárgyalja meg, majd azt követően fogadja el a következő határozati javaslatot:

**Határozati javaslat:**

Zalaszentgrót Város Önkormányzatának Képviselő-testülete elfogadja a Zalaszentgrót Város Önkormányzata és a SZÁNTAI-MED Járóbeteg Orvosi Ellátó Bt., közötti háziorvosi tevékenység végzésére *–* a 124/2022. (X. 27.) számú képviselő-testületi határozat alapján *–* megkötött ellátási szerződés módosítását.

A Képviselő-testület felhatalmazza a polgármestert az ellátási szerződés módosításának aláírására.

A Képviselő-testület felkéri a jegyzőt az ellátási szerződés módosításával kapcsolatos további szükséges intézkedések megtételére.

Határidő: 2025. december 31.

Felelős: Baracskai József polgármester

Dr. Simon Beáta jegyző

**Zalaszentgrót**, 2025. december 15.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző

1.melléklet

**Egészségügyi ellátási szerződés**

**háziorvosi tevékenység végzésére**

**II. számú módosítás**

amely létrejött egyrészről

Név: **Zalaszentgrót Város Önkormányzata**

Cím: 8790 Zalaszentgrót, Dózsa György u. 1.

Adószáma: 15734398-2-20

KSH kódja: 15734398-8411-321-20

Törzsszáma: 734390

Képviseli: Baracskai József polgármester

mint önkormányzat, a továbbiakban: **Önkormányzat**

másrészről

Cégnév: **SZÁNTAI-MED Járóbeteg Orvosi Ellátó Betéti Társaság**

Székhely: 8300 Tapolca, Pacsirta u. 50.

Cg.: 19-06-510255

Adószám: 21757161-1-19

KSH: 21757161 8621 117 19

(Dr. **Nyéki András** működési nyilvántartási száma: 20281; I. számú felnőtt háziorvosi körzet)

Képviseli: **Dr. Szántai Gábor** háziorvos

mint háziorvos a továbbiakban: **Háziorvos**

* Önkormányzat és Háziorvos a továbbiakban együttesen: Szerződő Felek – között az alulírott helyen és napon az alábbi feltételek szerint:

1. A Szerződő Felek előzményként rögzítik, hogy közöttük 2022. november 21. napján a Zalaszentgrót Város Önkormányzata Képviselő-testületének 124/2022. (X.27.) számú határozata alapján Egészségügyi ellátási szerződés jött létre a háziorvosi tevékenység végzésére (a továbbiakban: Eredeti Szerződés; ZGR/2931-20/2022).

Eredeti szerződést a Képviselő-testület a146/2023. (X.26.) számú határozata szerint 2023. október 30. napján (Iktatószám: ZGR/41-13/2023.; I. sz. módosítás) módosította.

1. A Szerződő Felek megállapodnak abban, hogy az 1. pontban hivatkozott Eredeti Szerződést a Képviselő-testület …./2025 (……..) számú határozata alapján közös megegyezéssel az alábbiak szerint módosítják.
2. Az Eredeti Szerződés III. 8. pontjában,

*„szerda: 10.45-13.00 Csáford városrész, 13.15-15.00 Zalaszentgrót óráig”* szövegrész helyébe *„szerda: 11.00-15.00 óráig”* szövegrész kerül.

1. Az Eredeti Szerződés III. 8. pontja az alábbi szövegrésszel egészül ki:

„A háziorvos heti egy alkalommal, a Csáfordi városrészben rendelkezésre álló helyiségben, asszisztencia biztosításával segítséget nyújt a városrészben élő rászorulók számára, lehetőséget biztosítva gyógyszerfelírásra, leletek, dokumentumok leadására.”

1. Az Eredeti Szerződés III. 20-22. pontja törlésre kerül.
2. Az Eredeti Szerződés V. 35. pontja helyébe az alábbi szöveg lép:

*„A háziorvosi tevékenység minőségbiztosítása a tevékenységet végző orvos feladata. A háziorvosi tevékenység szakmai felügyeletét a népegészségügyi feladatkörükben eljáró fővárosi és vármegyei kormányhivatalok, valamint a kormányhivatal népegészségügyi feladatkörében eljáró járási hivatalai a szakfelügyelők közreműködésével látják el.”*

1. Az Eredeti Szerződés VIII. 40. pontjának e., alpontja helyébe az alábbi szöveg lép:

*„az egészségügyi hatóság (Nemzeti Népegészségügyi és Gyógyszerészeti Központ -NNGYK) a Szolgáltató működési engedélyét visszavonja,”*

1. Az Eredeti Szerződés VIII. 42. pontjának c, alpontja törlésre kerül.
2. Az Eredeti Szerződés IX. 44. pontjában felsorolt a szerződésben nem szabályozott kérdésekben irányadó rendelkezések felsorolása az alábbi jogszabállyal egészül ki:

„*az egészségügyi alapellátásról szóló 2015. évi CXXIII. törvény*,”

1. Jelen szerződésmódosítás teljesítése érdekében Szerződő Felek együttműködni, egymást a jelen szerződésmódosítás szempontjából valamennyi jelentős kérdésről és körülményről tájékoztatni kötelesek. A tájékoztatás elmaradásából eredő esetleges károkért Szerződő Felek anyagi felelősséggel tartoznak.
2. Az Eredeti Szerződés jelen szerződésmódosítással nem érintett rendelkezései hatályukban változatlanul fennmaradnak.
3. Az Eredeti Szerződés és annak I. számú módosítása jelen II. számú módosítása egymásnak egységes és elválaszthatatlan részét képezik és együtt értelmezendők.

Szerződő Felek a jelen szerződésmódosítást annak elolvasása és közös, egyező értelmezése után, mint akaratukkal mindenben megegyezőt, jóváhagyólag és saját kezűleg aláírják.

Zalaszentgrót, 2025. december 30.

|  |  |
| --- | --- |
| …….……………………….............. | …….……………………….............. |
| **Zalaszentgrót Város Önkormányzata** | **SZÁNTAI-MED Járóbeteg Orvosi Ellátó Betéti Társaság** |
| képviseletében **Baracskai József** | képviseletében **Dr. Szántai Gábor** |
| polgármester | háziorvos |