Szám: 1-13/2025.

7. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. december 18-i rendes, nyilvános ülésére**

**Tárgy:** Dr. Belák és Társa Egészségügyi Szolgáltató Bt.-vel történő egészségügyi ellátási szerződés megkötése

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladatok körébe tartozik az egészségügyi alapellátás, amelynek körében a települési önkormányzat gondoskodik a háziorvosi, házi gyermekorvosi ellátásról az egészségügyi alapellátásról szóló 2015. évi CXXIII. törvény (a továbbiakban Alapellátási törvény) 5. § (1) bekezdés a) pontja szerint.

Dr. Belák Péter 2025. június 18-án kelt levelében arról tájékoztatta a Zalaszentgrót Város Önkormányzatát, hogy egészségügyi állapotának megromlása miatt háziorvosi tevékenység végzésére szóló egészségügyi ellátási szerződését 2025. július 1. napjával felmondja. Zalaszentgrót Város Önkormányzata Képviselő-testülete 92/2025. (VII. 31.) számú képviselő-testületi határozatában - az önálló orvosi tevékenységről szóló 2000. évi II. törvény 2/B. § (4) bekezdése, valamint az ellátási szerződés VII. fejezet 36. pontja szerinti 6 hónap felmondási időre tekintettel - a felmondást tudomásul vette. A szerződés felmondásáról az Országos Kórházi Főigazgatóság tájékoztatása megtörtént.

Dr. Belák Péter felmondását követően Zalaszentlászló székhelyű, 1380 ellátandó lakosságszámú, vegyes háziorvosi praxisát megvásárlásra ajánlotta fel, ami ezidáig nem járt sikerrel.

2025. november 12-én kelt levelében Dr. Belák Péter arról tájékoztatta az Önkormányzatot, hogy egészségügyi állapotának javulása, valamint a betegei ellátásának biztosítása iránti elkötelezettsége okán arra az elhatározásra jutott, hogy a háziorvosi teendőit a továbbiakban is változatlan feltételekkel szeretné ellátni, így a szerződését felmondó nyilatkozatát tekintsék tárgytalannak.

Tekintettel arra, hogy a felmondás tudomásulvétele és annak Országos Kórházi Főigazgatóság részére történő megküldése megvalósult, szükségessé vált a Dr. Belák és Társa Egészségügyi Szolgáltató Bt.-vel, mint szolgáltatóval (székhely: 8788 Zalaszentlászló, Kossuth u. 32., képviseletében Dr. Belák Péter) egy új egészségügyi ellátási szerződést kötni. A korábbi évekhez hasonlóan Dr. Belák Péter szerződésben vállalt területi ellátási kötelezettsége Zalaszentgrót városhoz tartozó Zalaudvarnok városrész ellátási területére terjed ki.

Zalaszentgrót Város Önkormányzata a Dr. Belák és Társa Egészségügyi Szolgáltató Bt. közötti egészségügyi ellátási szerződés tervezete jelen előterjesztés 1. mellékletét képezi.

Az egészségügyben működő szakmai kamarákról szóló 2006. évi XCVII. törvény 2. § d) dd) pontja alapján a Magyar Orvosi Kamara Zala Megyei Területi Szervezete véleményezési jogot gyakorol a helyi önkormányzatok területi ellátási felelősségébe tartozó feladatokat ellátó egészségügyi szolgáltatók és a helyi önkormányzat közötti, egészségügyi szolgáltatás nyújtására irányuló szerződések tervezete tekintetében, melynek megfelelően az ellátási szerződés tervezete véleményezésre küldésre került, melyre az anyagküldésig észrevétel nem érkezett.

A szerződés tervezet az Országos Kórházi Főigazgatóság részére is megküldésre került.

A Főigazgatóság 2025. december 8-án érkezett válaszában a megküldött tervezettel kapcsolatban észrevételt nem tett.

A Szociális és Humán Ügyek Bizottsága az előterjesztést a 2025. december 11-i ülésén megtárgyalta, a 46/2025. (XII.11.) számú határozatával elfogadta, és a Képviselő-testületnek elfogadásra javasolta.

Kérem a T. Képviselő-testületet, hogy az előterjesztést tárgyalja meg, majd azt követően fogadja el a következő határozati javaslatot:

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Dr. Belák és Társa Egészségügyi Szolgáltató Bt.a háziorvosi tevékenység végzésére az egészségügyi alapellátásról szóló 2015. évi CXXIII. törvény 5. §. (1) bekezdésének a) pontja alapján egészségügyi ellátási szerződést köt.

A Képviselő-testület felhatalmazza a polgármestert az egészségügyi ellátási szerződés aláírására.

A Képviselő-testület felkéri a jegyzőt az egészségügyi ellátási szerződés megkötésével kapcsolatos további szükséges intézkedések megtételére.

Határidő: 2025. december 31.

Felelős: Baracskai József polgármester

Dr. Simon Beáta jegyző

**Zalaszentgrót**, 2025. december 15.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző

1.melléklet

**Egészségügyi ellátási szerződés**

**háziorvosi tevékenység végzésére**

amely létrejött egyrészről

Név: **Zalaszentgrót Város Önkormányzata**

Székhely: 8790 Zalaszentgrót, Dózsa György u. 1.

Adószám: 15734398-2-20

KSH kód: 15734398-8411-321-20

Törzsszám: 734390

Képviseli: Baracskai József polgármester

mint önkormányzat, a továbbiakban: **Önkormányzat**

másrészről

Cégnév: **Dr. Belák és Társa Egészségügyi Szolgáltató Bt.**

Székhely: 8788 Zalaszentlászló, Kossuth u. 32.

Adószám: 27671638-1-20

Cégjegyzékszám: 20-06-032750

KSH:27671638-8621-117-20

Képviseli: Dr. Belák Péter háziorvos

mint egészségügyi szolgáltató, a továbbiakban: **Szolgáltató**

* Önkormányzat és Szolgáltató a továbbiakban együttesen: Szerződő Felek – között az alulírott helyen és napon az alábbi feltételek szerint:

**I.**

**A szerződés hatálya**

1. Jelen szerződést a Szerződő Felek az egészségügyről szóló 1997. évi CLIV. törvény, az egészségügyi alapellátásról szóló 2015. évi CXXIII. törvény,az önálló orvosi tevékenységről szóló 2000. évi II. törvény, a háziorvosi, házi gyermekorvosi és fogorvosi tevékenységekről szóló 4/2000. (II. 25.) EüM rendeletben foglaltak szerinti területi ellátási kötelezettség vállalása mellett végzendő, továbbá a gyermekek védelméről és gyámügyi igazgatásról szóló 1997. évi XXXI. törvényben, valamint a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendeletben foglalt háziorvosi feladatok hatékony ellátása érdekében kötik meg.
2. A jelen szerződésben vállalt kötelezettségek – eltérő rendelkezés hiányában – a Szolgáltatót terhelik azzal, hogy a Szolgáltató nevében az önálló orvosi tevékenységet Dr. Belák Péter háziorvos (működési nyilvántartási száma: 30838) kizárólag személyesen végezheti, akadályoztatásának jogszabályban meghatározott eseteit kivéve. A jelen szerződésben a továbbiakban – eltérő rendelkezés hiányában – háziorvos alatt a Szolgáltatót is értelemszerűen érteni kell.
3. A háziorvos jelen szerződésben vállalt területi ellátási kötelezettsége Zalaszentgrót városhoz tartozó Zalaudvarnok városrész ellátási területére terjed ki. A körzethatárokat az Önkormányzat az egészségügyi alapellátásról szóló 2015. évi CXXIII. törvény, valamint Zalaszentgrót Város Önkormányzat Képviselő-testületének az egészségügyi alapellátási körzetekről szóló 16/2016. (IX. 30.) számú önkormányzati rendelete alapján módosíthatja.
4. A jelen szerződés 2026. 01. 01. napjától kezdődően, határozatlan időre jön létre.

**II.**

**A háziorvos szakmai kötelezettségei**

1. A háziorvos személyes és folyamatos orvosi ellátást nyújt az egészségi állapot megőrzése, a betegségek megelőzése és gyógyítása céljából. A háziorvos rendelési időben a betegeket – sürgős ellátást igénylő eset kivételével – az érkezés igazolt sorrendjében fogadja. A háziorvos legalább a rendelési ideje egy részében előre programozható betegellátás keretében előjegyzés alapján végzi a betegek szűrését, gondozását és ellátását.
2. A háziorvos köteles hetente a jelen szerződésben meghatározott óraszámban a rendelési időben a betegek részére rendelkezésre állni, melyet a jelen szerződésben telephelyként megjelölt 8789 Zalaszentgrót, Hévízi u. 6. szám alatti orvosi rendelőben orvosi rendeléssel tölt.
3. A háziorvos a jelen szerződésben foglalt ellátási kötelezettségét a jelen szerződésben telephelyeként megjelölt, kizárólagos önkormányzati tulajdonban álló 8789 Zalaszentgrót, Hévízi u. 6. szám alatti orvosi rendelőben rendelési idejében köteles teljesíteni, mely csütörtökön 8.00-11.00 óráig tart. A háziorvos köteles a rendelési idejét a rendelőben jól látható módon kifüggesztett tájékoztatóban a lakossággal közölni.
4. A háziorvos köteles továbbá az ellátási területén lakó, a külön jogszabályban foglaltak szerint hozzá bejelentkezett és az általa elfogadott biztosítottak számára rendelkezésre állni a rendelkezésre állási ideje alatt, mely hétfőtől-péntekig 8.00-16.00 óráig tart.
5. A háziorvos köteles ellátni továbbá a rendelési idejében hozzá forduló személyeket, ha heveny megbetegedésük vagy krónikus betegségük miatt ellátatlanságuk az egészséget károsító vagy a gyógyulást lassító állapotromláshoz vezethet.
6. Az orvosi rendeléssel eltöltött időn kívül – a sürgősségi esetek kivételével – a háziorvos indokolt esetben a betegeket otthonukban látogatja, illetve a szükséges gondozási feladatokat látja el. A rendelési időn kívüli elérhetőségéről köteles betegeit tájékoztatni, melyet a betegek részére hozzáférhető helyen ír ki.
7. A háziorvos köteles a betegjogi képviselő személyére, elérhetőségére vonatkozó információt jól látható helyen a betegek részére feltüntetni.
8. A háziorvos szakmai munkáját az egészségügyi tevékenység végzésének egyes kérdéseiről, továbbá a háziorvosi, házi gyermekorvosi és fogorvosi tevékenységekről szóló mindenkor hatályos jogszabályok[[1]](#footnote-1) alapján köteles ellátni.
9. A háziorvos szükség esetén minden olyan közegészségügyi-járványügyi intézkedést megtesz, amely a lakosság egészségének megóvása érdekében szükséges.
10. A háziorvos helyettesítéséről – beleértve annak pénzügyi feltételeit is – maga gondoskodik. A háziorvos helyettesítését csak olyan orvos láthatja el, aki a háziorvosi feladatkörre előírt személyi feltételeknek megfelel. Munkájában való tartós akadályoztatása esetén (pl. hosszantartó, 90 napon túli betegség) az Önkormányzat közreműködhet a helyettesítés megoldásában.
11. A helyettesítő a helyettesített orvos rendelőjében látja el a praxishoz bejelentkezett betegeket. Az ettől eltérő módon történő helyettesítésre vonatkozóan indokolt esetben a Városi Önkormányzat Egészségügy Központja intézményvezetője véleményének figyelembevételével az Önkormányzat jogosult dönteni. Ebben az esetben gondoskodni kell a betegek dokumentációjának hozzáférhetőségéről.
12. A háziorvos köteles figyelemmel kísérni és alkalmazni a munkájára vonatkozóan az Önkormányzat, a Nemzeti Népegészségügyi és Gyógyszerészeti Központ, a Nemzeti Egészségbiztosítási Alapkezelő*,* illetőleg a Zala Vármegyei Kormányhivatal Népegészségügyi Főosztálya által adott utasításokat.
13. A háziorvos köteles a mindenkor hatályos jogszabályban[[2]](#footnote-2) meghatározott, megfelelő képesítésű ápolót biztosítani háziorvosi tevékenysége során.
14. Az alapellátásban résztvevőknek – ideértve az egészségügyi, szociális, gyermek- és ifjúságvédelmi területet is – együtt kell működnie a lakosság egészségi, szociális és mentális állapotának megőrzése, javítása érdekében (felnőtt háziorvos, házi gyermekorvos, fogorvos, iskola-egészségügyi feladatot ellátó szakember, védőnő, család- és gyermekjóléti szolgálat illetékes munkatársa).
15. Az Önkormányzat jogosult a háziorvos jelen szerződésben foglalt kötelezettségeinek teljesítését ellenőrizni. A háziorvos tájékoztatja a betegeket arról, hogy az ellátási kötelezettségének ellenőrzésére jogosult szerv az Önkormányzat.
16. Az Önkormányzat jelen szerződés aláírásával hozzájárul a háziorvos közvetlen társadalombiztosítási (Nemzeti Egészségbiztosítási Alapkezelő) finanszírozásához.

**III.**

**Vagyoni rendelkezések**

1. A mindenkor hatályos szakmai követelményeknek megfelelő orvosi rendelő és az ahhoz kapcsolódó helyiségek biztosítása az Önkormányzat feladata. Az orvosi rendelő használatát az Önkormányzat térítésmentesen biztosítja a háziorvos számára a háziorvosi tevékenység gyakorlása céljára.
2. Szolgáltató vállalja, hogy az II.7. pontban megjelölt háziorvosi rendelő felszerelését az egészségügyi szolgáltatások nyújtásához szükséges szakmai minimumfeltételekről szóló 60/2003. (X. 20.) ESzCsM rendelet előírásainak megfelelően biztosítja, és folyamatosan rendeltetésszerű használatra alkalmas állapotban tartja. A berendezések, eszközök pótlásának, javíttatásának kötelezettsége és az ezzel kapcsolatos költségek viselése a Szolgáltatót terhelik.
3. A Szolgáltató a tevékenység végzéséhez szükséges minden egyéb tárgyi eszköz biztosítását vállalja és ennek megfelelően a Szolgáltató saját felelősségi körében gondoskodik az eszközök működőképes rendelkezésre állásáról.
4. Az orvosi rendelő állagának megóvásával kapcsolatos, illetve szerkezeti átalakítással járó felújítás az Önkormányzat feladata. Felújítási munkák alatt érteni kell azon munkákat, amelyek szerkezeti változtatással, berendezések cseréjével járnak a garanciális és szavatossági időn túl. Az épület rendeltetésszerű használatához szükséges feltételeket az Önkormányzat biztosítja. Az orvosi rendelő takarítása, valamint az orvosi rendelő környezetének karbantartása az Önkormányzat feladata. Az orvosi rendelő karbantartási feladatainak – amelyek létrejöttét a napi üzemelés, használat módja befolyásolja – finanszírozása és végrehajtása a háziorvost terhelik.
5. Az Önkormányzat jelen szerződés aláírásával engedélyezi, hogy a háziorvos az orvosi rendelőben kis értékű átalakításokat végezzen, illetve végeztessen a saját költségére és veszélyére azzal, hogy azok ellenértékét az Önkormányzat nem téríti meg.
6. Az orvosi rendelő víz-, csatorna közüzemi díjának megfizetése a háziorvost terheli.
7. Az orvosi rendelő és az önkormányzati tulajdonú ingó dolgok vagyonbiztosítása az Önkormányzat feladata.
8. A háziorvos a szerződés megszűnése után köteles az orvosi rendelőt és az önkormányzati tulajdonú felszerelési és berendezési tárgyakat az Önkormányzatnak visszaadni. A rendeltetésszerű használattal járó értékcsökkenést nem kell megtéríteni.

Az orvosi rendelőhöz tartozó, kizárólagos önkormányzati tulajdonban álló ingó és ingatlan dolgok használati joga másnak nem engedhető át, más egészségügyi szolgáltatásra a tulajdonos hozzájárulása nélkül nem használható.

A használatra vonatkozó, jelen szerződésben nem szabályozott egyéb kérdésekben a mindenkor hatályos Polgári Törvénykönyvről szóló 2013. évi V. törvényben (a továbbiakban: Ptk.) foglaltak az irányadók.

**IV.**

**A szolgáltatások ellátásának színvonalát mérő mutatók**

1. Az egészségügyi szolgáltatások minőségét és minőségfejlesztését a Szolgáltató minőségbiztosítási, minőségfejlesztési és ellenőrzési rendszere (belső minőségügyi rendszer), valamint a szakmai felügyeletet gyakorló szervezet minőségbiztosítási, minőségfejlesztési és ellenőrzési rendszere, továbbá a megfelelőség-tanúsítás (külső minőségi rendszer) biztosítja.
2. A háziorvosi tevékenység minőségbiztosítása a tevékenységet végző orvos feladata. A háziorvosi tevékenység szakmai felügyeletét a népegészségügyi feladatkörükben eljáró fővárosi és vármegyei kormányhivatalok, valamint a kormányhivatal népegészségügyi feladatkörében eljáró járási hivatalai a szakfelügyelők közreműködésével látják el.

**V.**

**Az egészségügyi szolgáltatások teljesítéséhez szükséges adatok átadása**

1. Az ellátási szerződés megszűnése esetén a háziorvos az egészségügyi szolgáltatások teljesítéséhez szükséges adatokat köteles átadni a Zalaszentgrót városhoz tartozó Zalaudvarnok városrész ellátási területére működtetési jogot megszerző háziorvosnak.

**VI.**

**Kártérítéssel, kártalanítással kapcsolatos szabályok**

1. Az alkalmazott egészségügyi dolgozó által – kizárólag az egészségügyi tevékenysége végzésével a betegnek – okozott kár esetén a kártérítés mértéke súlyosan gondatlan károkozás esetén nem haladhatja meg a munkavállaló négyhavi távolléti díjának összegét.
2. A kártérítésre, kártalanításra vonatkozó e szerződésben nem szabályozott egyéb kérdésekben a mindenkor hatályos Ptk. rendelkezései az irányadóak.

**VII.**

**A szerződés megszűnése és megszüntetése**

1. Megszűnik a szerződés, ha:
2. a háziorvos praxisjoga bármely okból megszűnik (visszavonás, átruházás stb.)
3. a háziorvos meghal,
4. a háziorvos az önálló orvosi tevékenység gyakorlásához előírt bármely jogszabályi feltételnek nem felel meg,
5. a Szolgáltató bármilyen okból jogutód nélkül megszűnik,
6. az egészségügyi hatóság (Nemzeti Népegészségügyi és Gyógyszerészeti Központ -NNGYK) a Szolgáltató működési engedélyét visszavonja,
7. a háziorvos, illetőleg a Szolgáltató finanszírozási szerződése a Nemzeti Egészségbiztosítási Alapkezelővel bármely okból megszűnik,
8. a Szerződő Felek a jelen szerződésben szabályozott felmondási jogot gyakorolják.
9. Szerződő Felek a határozatlan időre kötött ellátási szerződést a másik félhez írásban intézett – indoklással ellátott – felmondással megszüntethetik. A felmondási idő időtartama 6 hónap.
10. Az Önkormányzat a szerződést – indoklással – felmondja, ha

*a)* a háziorvos a feladat-ellátási szerződésben vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat,

*b)* a háziorvos önálló egészségügyi tevékenység végzésére való jogosultságát bármely okból elveszti.

1. A felmondási idő alatt a háziorvos, illetőleg a Szolgáltató köteles a szerződésben vállalt háziorvosi szolgáltatást folyamatosan teljesíteni.

**VIII.**

**Záró rendelkezések**

1. A jelen szerződésben nem szabályozott kérdésekben a mindenkor hatályos Ptk., az egészségügyi alapellátásról szóló 2015. évi CXXIII. törvény,az önálló orvosi tevékenységről szóló 2000. évi II. törvény, az egészségügyi tevékenység végzésének egyes kérdéseiről szóló 2003. évi LXXXIV. törvény, az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm. rendelet, valamint a háziorvosi, házi gyermekorvosi és fogorvosi tevékenységről szóló 4/2000. (II. 25.) EüM rendelet vonatkozó rendelkezései az irányadóak.

Szerződő Felek a jelen szerződés elolvasása és közös, egyező értelmezése után, mint akaratukkal mindenben megegyezőt, jóváhagyólag és saját kezűleg aláírják.

Kelt.: Zalaszentgrót, 2025. december hó ... napján

|  |  |
| --- | --- |
| …….……………………….............. | …….……………………….............. |
| **Zalaszentgrót Város Önkormányzata** | **Dr. Belák és Társa Egészségügyi Szolgáltató Bt.** |
| képviseletében **Baracskai József** | képviseletében **Dr. Belák Péter** |
| polgármester | háziorvos |

1. A szerződés megkötésekor az egészségügyi tevékenység végzésének egyes kérdéseiről 2003. évi LXXXIV. törvény, továbbá a háziorvosi, házi gyermekorvosi és fogorvosi tevékenységekről szóló 4/2000. (II. 25.) EüM rendelet [↑](#footnote-ref-1)
2. A szerződés megkötésekor a háziorvosi, házi gyermekorvosi és fogorvosi tevékenységekről szóló 4/2000. (II. 25.) EüM rendelet [↑](#footnote-ref-2)