Szám: 1-13/2025.

8. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. december 18-i rendes, nyilvános ülésére**

**Tárgy:** ZalA-KAR Térségi Innovációs Társulás Társulási Megállapodásának módosítása

**Tisztelt Képviselő-testület!**

A ZalA-KAR Térségi Innovációs Társulás (a továbbiakban: a Társulás) Társulási Megállapodását a Társulási Tanács a legutóbbi alkalommal a 2025. február 10-én tartott ülésén, a 8/2025. (II.10.) számú határozatával módosította. A hatályos Társulási Megállapodást ismételten módosítani szükséges, amely indoka az alábbiakban foglalható össze:

1. **Tagtelepülés kilépése a Társulásból**

Sándorfi Péter, Vindornyaszőlős község polgármestere 2025. június 23-án érkezett levelében tájékoztatta a Társulást, hogy Vindornyaszőlős Község Önkormányzata Képviselő-testülete 2025. május 21. napon tartott ülésén a 48/2025. (V.21.) számú határozatával arról döntött, hogy 2025. december 31-i hatállyal kiválik a Társulásból.

A Társulási Megállapodás V. fejezet 3.2 pontja értelmében a Társulásból kiválni naptári év utolsó napjával, december 31-i hatállyal lehet, a naptári év vége előtt legalább 6 hónappal a kiválásról szóló minősített többséggel hozott képviselő-testületi határozattal, melyet a társulási tanáccsal írásban közölni szükséges. A Társulási Megállapodás V. fejezet 3.4. pontja alapján a Társulásból való kiválás esetén a Társulás tagjai által a Társulásba bevitt vagyonnal el kell számolni. Annak kiadására a Társulás tagja csak abban az esetben tarthat igényt, ha az nem veszélyezteti a Társulás feladatának ellátását. A Társulásból történő kiválás esetén a vagyontárgy társulási tag részére történő kiadását legfeljebb öt évre el lehet halasztani, ha annak természetben történő kiadása veszélyeztetné a társulás további működését.

A Társulásnak és Vindornyaszőlős Község Önkormányzatának egymással szembeni követelése nincs.

Fentiekre tekintettel a Társulási megállapodás III. fejezet 1. pontjának felsorolásából, valamint az 1. és 2. függelékből Vindornyaszőlős Község Önkormányzatát törölni szükséges.

1. **Tagtelepülések kiválása a belső ellenőrzési feladatellátásból**

A Társulási Megállapodás jelen módosítását indokolja továbbá az Óhídi Közös Önkormányzati Hivatal 2025. augusztus 7-én megküldött levele, melyben arról tájékoztatta a Társulást, hogy a 2025. május 15. napján tartott együttes ülésen a közös hivatalhoz tartozó települések kezdeményezték a ZalA-KAR Térségi Innovációs Társulás belső ellenőrzési feladatellátásából 2026. január 1. napjával történő kiválást. Az együttes ülésen készült határozati kivonatok mind a kilenc település (Döbröce, Kisgörbő, Kisvásárhely, Mihályfa, Nagygörbő, Óhíd, Sénye, Sümegcsehi, Szalapa) vonatkozásában megérkeztek. Ennek alapján az Óhídi Közös Önkormányzati Hivatalhoz tartozó kilenc település 2026. január 1. napjától nem a ZalA-KAR Térségi Innovációs Társulással - a Zalaszentgróti Közös Önkormányzati Hivatal által foglalkoztatott belső ellenőr révén - kívánja a belső ellenőrzési feladatokat ellátni. Fentiekre hivatkozva a Társulási Megállapodás 1. mellékletének pontosítása szükséges.

1. **Lakosságszámadatok aktualizálása**

A Társulási Megállapodásban aktualizálásra kerültek a lakosságszámadatok.

Az Mötv. 88. § (2) bekezdése értelmében a társulásban részt vevő képviselő-testületek mindegyikének minősített többséggel hozott döntése szükséges a társulási megállapodás módosításához.

A Társulási Megállapodás módosítása és a módosításokkal egységes szerkezetbe foglalt Társulási Megállapodás jelen előterjesztés 1-2. számú mellékletét képezi. Az egységes szerkezetű megállapodásban a módosítással érintett részek sárga kijelöléssel szerepelnek.

A Pénzügyi és Gazdasági Bizottság az előterjesztést a 2025. december 11-i ülésén megtárgyalta, a 114/2025. (XII.11.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg, majd azt követően fogadja el a következő határozati javaslatot:

**Határozati javaslat:**

Zalaszentgrót Város Önkormányzata Képviselő-testülete a ZalA-KAR Térségi Innovációs Társulás Társulási Megállapodásának módosítását, valamint az egységes szerkezetbe foglalt Társulási Megállapodást – a Társulási Tanács 17/2025. (XI.24.) számú határozatának megfelelően – jelen előterjesztés szerinti formában és tartalommal elfogadja.

A Képviselő-testület felhatalmazza a polgármestert a Társulási Megállapodás módosításának, valamint az egységes szerkezetbe foglalt Társulási Megállapodás aláírására, továbbá felhatalmazza a törzskönyvi nyilvántartási eljárás során esetlegesen felmerülő hiányosságok kiküszöbölésére.

A Képviselő-testület felkéri a jegyzőt, hogy a Társulási Megállapodás módosításának elfogadásáról szóló határozati kivonat egy példányának megküldésével a ZalA-KAR Térségi Innovációs Társulást értesítse.

Határidő: 2025. december 31.

Felelős: Baracskai József polgármester

Dr. Simon Beáta jegyző

**Zalaszentgrót**, 2025. december 15.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |